Iye ca tëjini jeteyo'je Jesús saji'i,
i̱ ye'yacohua'i ja̱'re co̱ni Cedrón a'ri tsiaya je te̱'tena.
Ja̱rote a'ri tsio paji'i.
Ja̱rona Jesús i̱ ye'yacohua'i ja̱'re co̱ni cacapi.
Judasje̱,
coso yehuoja̱'quëje̱ ja̱ro ñaquë paji'i.
Ja̱rona Jesús si'anë i̱ ye'yacohua'i ja̱'re tsi'si hue̱'ña paji'i.
Pa'ina,
Judas i̱ti ñaquë sëte i̱ti hue̱'ñana sa ti̱'api,
soldado pa̱i ja̱'re,
cui'ne Maija'quë huë'e ñacaicohua'i ëjaohua'i jëjo daocohua'i ja̱'re,
cui'ne fariseo pa̱i jëjo daocohua'i ja̱'re.
Maija'quë huë'e ñacaicohua'i ëjaohua'i jëjo daocohua'i cato Maija'quë huë'e ñacai soldado pa̱i paë'ë.
Si'aohua'i huajo cui'ñasicohua'ire papi daë'ë,
toa tsë̱opë̱ana cui'ne so̱quë pe̱na tsë̱osicohua'ipi.
Jesupi i̱ohua'i yo'o ja̱'ñe asaquë du'ru sani i̱ohua'ire se̱ji'i:
“¿Neni co'eye'ni?”
Caquëna,
i̱ohua'ipi cahuë:
“Jesús Nazaret aquëni co'eyë.”
Cajëna,
Jesupi sehuoquë capi:
“Yë'ë i̱ a'ë.”
Judasje̱ i̱ohua'i ja̱'re co̱ni paji'i.
Ja̱je caquëna,
asani co'ye jëa saoni yejana ta̱ta o̱mehuë.
Ja̱ maca Jesús ti̱jupë se̱ji'i,
i̱ohua'ire cahuë:
“¿Neni co'eye'ni?”
Caquëna,
i̱ohua'ipi cahuë:
“Jesús Nazaret aquëni co'eyë.”
Cajëna,
Jesús capi,
i̱ohua'ire:
“Tsoe mësarupi asahuë.
Yë'ë i̱ a'ë.
Yë'ëni co'eye sëte ja̱ohua'ire jo̱sa yo'oma'pë pa'ijë̱'ë,
i̱ohua'ise'e saija̱jë.”
Ja̱je Jesús case'e ti̱'api,
i̱ case'e cato caji:
“Më'ë yë'ëre i̱sisicohua'ire ne huesoye pa̱huë,
te'ireje̱.”
Ja̱ maca Simón Pedropi i̱ hua'ti dutani ëja të'hui ca̱jorose'e tëto huatopi.
I̱ tëtosiquë cato Maija'quë huë'e ñacaicohua'i ëjaëre necaiquë paji'i.
I̱ mami cato Malco hue'equë paji'i.
Ja̱je yo'oquëna,
Jesupi Pedrore capi:
“Hua'tire i̱o ju'i hue̱'ñana jua nëojë'ë.
Iye ja̱re ja̱je ai yo'oye pa'iji,
yë'ë ja'quëpi i̱sito.”
Ja̱ maca soldado pa̱i cui'ne i̱ohua'i ëjaë co̱ni,
cui'ne judío pa̱i soldado co̱ni Jesure tse̱ani hue̱huë.
Ja̱ jeteyo'je Anás huë'ena sahuë.
Anás mamacorepa do'ire Caifás cato Anás huau paji'i.
Ja̱ëpi ja̱ tëcahuë cato Maija'quë huë'e ñacaicohua'i ëjaë paji'i.
Ja̱re iquë Caifáspi ca nëopi,
judío pa̱ire te'i mai aquëpi ju̱cacaiye pa'iji,
si'a judío pa̱i do'ire.